Frederikshavn Kommune oplever en stigning i antal af smittede med coronavirus. Mandag er der blevet registreret 16 nysmittede, hvilket er det højeste antal i Nordjylland. Borgmester Birgit S. Hansen (S) kalder situationen frustrerende. - Det er naturligvis frusterende, at tallet stiger. Mest for de syge, og de der mister job og livsværk. Kommunen har tidligere på efteråret været ramt af mange smittetilfælde, og oplever nu igen en stigende smitte med et aktuelt incidenstal på 90 smittede per 100.000 indbyggere. Mange skoleklasser er sendt hjem Mandag kom det frem, at flere skoler har hjemsendt både medarbejdere og elever. På Sæbygaard Skoleafdeling er tre medarbejdere og otte elever konstateret smittet med coronavirus. Det fremgår af en besked, skolen har sendt ud på Aula. I alt er 15 klasser på 5-9. årgang blevet midertidigt hjemsendt, indtil de er testet og har fået negativt svar. Medarbejdere og forældre i de pågældende klasser har fået besked fra skolen. Også på Nordstjerneskolen er flere sendt hjem efter to medarbejdere og tre elever er testet positive. Derfor er 10 klasser og 20 medarbejdere nu sendt hjem i isolation og til tests. Det oplyser skolechef i Frederikshavn Kommune Anette Nedermark. Hør hende fortælle om situationen i videoen nedenfor. - Det kommer ikke på tale at lukke skoleafdelingen, medmindre Sundhedsstyrelsen som har kompetencen til dette, vælger at gøre det, siger Birgit S. Hansen om situationen på skoleområdet. I sidste uge valgte Sundhedsstyrelsen at lukke Aalborghus Gymnasium i Aalborg Kommune efter smitteudbrud. - Vi må ikke tabe motivationen Borgmester Birgit S. Hansen fortæller, at kommunen følger udviklingen tæt. - Jeg oplever, at alle gør, hvad de kan med hensyn til afstand, sprit, mundbind osv. Og det skal vi fortsætte med. Vores smitte er spredt på alder og geografi. Så de generelle retningslinjer gælder. Vi må ikke tabe motivationen, siger hun til TV2 Nord. Der afholdes daglige møder i ledelsen om situationen, oplyser borgmesteren i Frederikshavn Kommune.

Referat:
I Frederikshavn Kommune har to skoler sendt i alt 25 klasser og 42 medarbejdere hjem som følge af coronavirus.